runetrust/blame-folketinget-dk huggingface dataset:
Line Barfod (EL), 2005-03-15:
For det, jeg talte om, var jo mere demokrati, bedre velfærd, flere rettigheder til den ældre, f.eks. at de ældre skal have ret til selv at bestemme, hvad de vil have at spise, selv skal have lov at bestemme, hvornår de vil sove osv. Og det går i den stik modsatte retning af den markedsgørelse og privatisering, som ministeren ønsker.
Karen J. Klint (S), 2013-05-03:
Tilbage i 2005 havde vi i Nordisk Råds handicappolitiske råd et projekt, hvor vi var gået fra det med tilgængelighed til samfundet, der hed »Design for alle«, til et projekt, som jeg lavede, da jeg var formand for rådet i et års tid, og som hed »Demokrati for alle«.
Henriette Kjær (KF), 2000-03-22:
Men med denne redegørelse er det, som om ministeren har opstillet nogle forbilleder for, hvordan han synes, tingene bør gøres, og disse eksempler bør alle derefter følge. Selvfølgelig skal man lade sig inspirere af de steder, hvor man har fundet gode og kreative løsninger på de planlægningsmæssige spørgsmål, men fordi det er godt ét sted, behøver det ikke at fungere godt et andet sted.
Karsten Lauritzen (V), 2018-04-24:
Så hvis man holder de to ting op mod hinanden, vil der, selv om man laver en kraftig forøgelse af prisen, stadig være en masse unge, der har råd til at ryge, og derfor tror jeg, at man skal lade være med at stirre sig blind på, at afgiftsforhøjelser er den eneste vej frem for at komme i mål med målsætningen om, at vi skal have en røgfri generation.
Brian Mikkelsen (KF), 2001-04-27:
Vi glemte i hvert fald en enkelt vej, som jeg er utrolig ked af, at vi ikke fik taget fat på, men det er en anden diskussion, som vi må tage op. Når vi diskuterer det konkrete forslag og S-togsløsningen, er forhistorien jo den, at det ikke er et oplæg, der er dyrket i den konservative baghave.
Christian Poll (ALT), 2015-11-19:
Mekanismen i direktivet kan virke lidt bekymrende i den forstand, at hvis man som medlemsland søger om dyrkningsundtagelse – det kan f.eks. være et demokratisk flertal i Folketinget, der beder om dyrkningsundtagelse – kan virksomheden, der har ansøgt om tilladelsen, vælge at se igennem fingre med dette ønske.
Aage Frandsen (SF), 2001-03-27:
Der var en diskussion før om løn, den skal vi ikke blande os i, men man må nok sige, at løn- og arbejdsvilkår inden for denne her sektor ikke er de bedste, og det er også givetvis det, som har været medårsag til, at det ikke har været muligt at få tilstrækkeligt med mennesker til at søge disse uddannelser. Derfor skal det også være en opfordring til, at man sørger for, at de unge, der går ind i uddannelsen, også bliver i uddannelsen, og at de, der har fået uddannelsen, også bliver inden for arbejdsområdet i større udstrækning end hidtil, og det er en arbejdsgiverforpligtelse.
Bertel Haarder (V), 2003-05-06:
Der er jo ingen kontrol af forholdets varighed, ingen kontrol af forholdets seriøsitet, eller på hvilken baggrund det er indledt, ingen efterfølgende kontrol af, om kæresteforholdet fortsat består, når udlændingen med kærestevisummet er indrejst i Danmark, og ingen kan jo bebrejde den herboende noget, hvis kæresteforholdet ikke holder i Danmark, når først hverdagen indtræder, heller ikke selv om det brydes allerede efter en uges varighed.
Poul Nyrup Rasmussen (S), 2001-10-10:
Jeg har altså det standpunkt, at hvis vi gik videre, så blev det let en sovepude for mange virksomheder til ikke at tage de flygtninge/indvandrere i arbejde, som er her i forvejen, og det er altså dem, der trænger mest, og det er dem, vi har mest behov for at få i arbejde.
Kirsten Brosbøl (S), 2010-01-27:
Og: Hvordan vurderer ministeren så nu, set i bagklogskabens lys, den indsats og det resultat, som kom ud af den indsats, som ministeren, formoder jeg, gjorde for at leve op til de løfter, som hun havde været ude i pressen at give, om at ville kæmpe for at få befolkningsudvikling ind i aftalen?
Pernille Rosenkrantz-Theil (S), 2022-05-03:
I mit politiske liv er et af de stolteste øjeblikke, da vi, Folketingets partier, stod sammen om Sammen om skolen med parterne omkring skolen og præsenterede den politiske aftale, fordi det fik sat et punktum for rigtig mange års krig om skolen, men også fordi det simpelt hen efter min mening er et rigtig godt indhold, vi har fået lavet her.
Pelle Dragsted (EL), 2018-10-04:
Derfor er mit spørgsmål til ordføreren egentlig: Er ordføreren enig i, at hvis Danmark skal leve op til de forpligtelser, vi har, om at nedbringe vores udledninger, så kommer vi ikke uden om at nedbringe antallet af malke- og kødkvæg i Danmark, nedbringe den animalske produktion i Danmark, i det årti, der kommer?
Henriette Kjær (KF), 2003-04-09:
Det er ikke færdigforhandlet, og det afhænger altså også af det analysearbejde, som nu er ved at blive lavet. Til fru Sandy Brinck vil jeg sige, at jeg synes nu ikke, spørgsmålet går i ring, for jeg synes, at den ældreydelse, der er blevet udbetalt, er ganske udmærket for de grupper, der har det allerringest.
Morten Homann (SF), 2007-02-09:
Det handler om, hvorvidt man som forsker inden for sit eget fagfelt – f.eks. biokemi – kan forske i de projekter, som er fagligt set mest velbegrundede, eller om man alene skal forske i dem, som passer på den ene side private virksomheder, som kan skyde forskningspenge i det, og på den anden side nu altså også regeringen, som har nogle bestemte interesser i de forskningsfelter.
Morten Helveg Petersen (RV), 2006-12-07:
Det er sådan set det, som alle uafhængige økonomiske eksperter også råber og skriger på: Skatten skal ned på arbejde, det giver endnu flere mennesker en mulighed for at komme ud på arbejdsmarkedet og dermed bidrage til at løse vores langsigtede holdbarhedsproblem.
Connie Hedegaard (KF), 2005-03-31:
Jeg er helt sikker på, at det ikke er bevidst, men fru Pernille Blach Hansen kommer til at levere enormt mange gode argumenter for, at systemet fungerer, og at også det kommende system kan fungere, f.eks. med hensyn til borgerne, der kan gå til Naturklagenævnet, og så får deres ret.
Per Larsen (KF), 2024-11-21:
I Det Konservative Folkeparti forstår vi i den bekymring, som ligger bag beslutningsforslaget, set i lyset af Sveriges masseindvandring og den førte udlændingepolitik, høje kriminalitetstal, bandeproblemer og skuddrab, ja, der er sågar unge mennesker, der tager fra Sverige til Danmark for at begå lejemord.
Line Barfod (EL), 2004-12-03:
Derfor vil jeg gerne høre, om det er noget, Dansk Folkeparti er optaget af, eller om jeg skal forstå Dansk Folkepartis ordfører sådan, at det overlader man til ministeren, og at Dansk Folkeparti overhovedet ikke vil kæmpe en kamp for, at strukturreformen ikke kommer til at medføre ringere vilkår for de offentligt ansatte.
Jann Sjursen (KD), 2004-11-25:
Der kunne komme mere unikke FN-opgaver, som jeg da ville tro at Det Radikale Venstre også måtte mene at Danmark skulle bidrage til, i stedet for at vi i forhold til Irak udvider og udvider og udvider, hvilket vi altså også gjorde, allerede da vi sagde ja til at forøge det danske bidrag til den multinationale sikringsstyrke sidste år – en styrke, som jo ikke var bestemt til at være 525 mand, som den er i dag.
Svend Erik Hovmand (V), 2003-11-12:
for det synspunkt, fordi hun netop har givet udtryk for det synspunkt her fra talerstolen, et synspunkt, som jeg i øvrigt tror selv fru Sandy Brinck må dele. Så det var bare lige for at rette det forsøg på at dreje debatten over i en skattestopsdiskussion osv. og gøre opmærksom på, at det altså ikke er det, det drejer sig om.
Karsten Hønge (SF), 2017-04-27:
Jeg tror, det er, fordi højrefløjen og regeringens støttepartier må være bekendt med virksomhedernes evner til at løbe om hjørner med lovgivningen, siden det åbenbart kan gå så galt, når vi vedtager, at beløbsgrænsen selvfølgelig er en grænse, der skal respekteres.
Ole Birk Olesen (LA), 2016-12-07:
Som en helt generel regel for de spørgsmål, som stilles til mig her i dag om, om ministeren stadig væk mener, hvad han gav udtryk for, da han ikke var minister, kan man godt gå ud fra, at sådan i det store og hele har jeg ikke ændret mange holdninger de sidste 4-5 år.
Martin Lidegaard (RV), 2003-12-16:
Et andet håndtag er faktisk et, som Socialdemokratiet har præsenteret i deres eget skatteforslag om at indføre et generelt arbejdsgiverbidrag på 10 pct., der opkræves af den lønsum som virksomhedernes kapitalafkast, eller et generelt arbejdsgiverbidrag på 5 pct. opkrævet af virksomhedernes kapitalafkast.
Eva Møller (KF), 2000-10-31:
Det Konservative Folkeparti kan ikke være med til at støtte lovforslaget - både fordi vi ikke har lod og del i pinsepakken, og også fordi vi er af den opfattelse, at der her er tale om en lovgivning med tilbagevirkende kraft, idet loven skal gælde for år 2000, der som bekendt slutter om 2 måneder.
Helge Adam Møller (KF), 2002-04-09:
Det var før, jeg rigtig gik ind i politik, men jeg synes jo nok, at jeg og mange andre fra alle dele af det politiske spekter og store dele af den danske befolkning meget aktivt har debatteret alt muligt, fra miljø til kernekraft til forsvarsordninger og racisme og udlændinge og anonyme vidner osv., så at sige, at der ikke er nogen debat på grund af denne paragraf, er vist ikke helt rigtigt.
Lars Barfoed (KF), 2007-05-02:
Altså, skal vi nu ikke lige få slået fast, at det her lovforslag drejer sig om det meget væsentlige fremskridt for lønmodtagerne: Hvor retsstillingen i dag er den, at der kan indgås aftaler mellem virksomheder om, at man ikke ansætter hinandens medarbejdere i en eller anden udstrækning og på nærmere vilkår, som lønmodtagerne ikke nødvendigvis kender noget som helst til – og derfor arbejder de altså uden virkelig til fulde at kende vilkårene for deres ansættelse – så gør vi op med det med dette lovforslag.
Bente Dahl (RV), 2006-10-24:
Trygheden baserer sig på de ting, vi har fået igennem, f.eks. har vi fået igennem, at fremtidens kulturelle projekter ikke kun skal være projekter, men også kan være ting med kontinuitet, altså ting, som kan gå over en del år, og som også kan tages med fra den gamle struktur.
Keld Albrechtsen (EL), 2000-05-05:
Vi er ikke varme på det her, som man måske kan have en fornemmelse af ved at høre min ordførertale, og vi vil selvfølgelig og naturligvis gerne medvirke til at prøve at finde løsninger for at hindre, at den ulykke skulle ske, som der åbenbart er nogle, der har truet med.
Line Barfod (EL), 2004-03-24:
Men når nu man på den ene side har en teknik, der ikke er særlig mange resultater med endnu, og som der ikke er specielt stor sandsynlighed for virkelig redder de her få børn, der har de sygdomme, og som samtidig er meget etisk problematisk, hvorfor så ikke overveje i stedet at satse på nogle af de andre redskaber, som ikke kun kunne komme lige præcis det her ene barn til gavn, som vi alle sammen har stor medfølelse med, men også i mange andre sammenhænge måske kunne bruges til at redde mange flere liv end det, man åbner for her?
Thomas Jensen (S), 2012-11-15:
Når man hører udtalelserne fra Venstres formand, hr. Lars Løkke Rasmussen, om skattepolitik, og når man hører skatteordførerne fra de borgerlige partier udtale sig om skattepolitik, kan man godt komme i den situation, at man overhovedet ikke kan danne sig noget overblik over, hvad skattepolitikken ville være efter et folketingsvalg, hvis det skulle gå så galt, at vi igen fik en borgerlig regering.
Jens Joel (S), 2019-01-24:
Så det er baggrunden for, at vi synes, der er et element af Euratoms arbejde, som er vigtigt, og som skal fortsætte, og at vi også vil byde velkommen og presse på, for at man fra dansk side – om man så må sige – griber chancen, når der nu kommer en revision af Euratom-traktaten, til at få gjort den endnu bedre, så det ikke bliver en blind historisk betinget støtte af en bestemt teknologi, fordi det har været sådan i mange år i Europa.
Lennart Damsbo-Andersen (S), 2013-01-11:
I forhold til de statslige arbejdspladser synes jeg så, som det også fremgår af forslaget til vedtagelse, at ministeriet skal kigge på, om konklusionerne fra den rapport, der blev afleveret i 2002, stadig væk giver mening, altså om den måde, man har anskuet de statslige arbejdspladser og udflytningen – eller indflytningen – af dem på, stadig væk giver mening.
Flemming Møller Mortensen (S), 2010-10-06:
Når der nu bliver talt rigtig meget om de 25 pct., må man jo sige, at der stadig væk finder en overbetaling sted, når det udgangspunkt, som den nuværende statsminister fastsatte helt tilbage i 2006, på den ene eller anden måde har været grundlag for prisfastsættelsen.
Trine Bramsen (S), 2016-02-26:
I forhold til det konkrete spørgsmål, der er stillet af Liberal Alliance, om lovens konsekvenser konstaterer vi i Socialdemokratiet, at det er et led i den politiske aftale om loven, at der skal igangsættes en evaluering efter 3 år, dvs. senest den 1. januar 2017.
Margrethe Vestager (RV), 1999-02-10:
Til slut kan jeg fortælle, at vi også i ministeriet internt er meget optaget af de muligheder, der ligger i et øget samarbejde med bl.a. Sverige, og derfor vil et nummer af vores tidsskrift »Uddannelse«, nemlig nr. 4 i 1999, handle om det skandinaviske skolesamarbejde rundt om Øresund i det hele taget, og jeg vil naturligvis sende hr. Frank Dahlgaard et nummer, lige så såre det kommer.
Peter Juel Jensen (V), 2011-03-31:
Så kan det godt være, at man i en periode har 10 timer om ugen og i en efterfølgende periode har 25 timer, men det fremgår jo ikke af debatten, og det er sådan nogle ting, sådan nogle regionale forskelle, som jeg gerne vil have belyst, altså hvordan tingene i en større sammenhæng hænger sammen.
Karen J. Klint (S), 2013-11-06:
Jeg tror egentlig, at det er meget fornuftigt, at vi får det klargjort, sådan at alle kan se det, og sådan at vi har en gennemskuelig vederlagsordning for os selv herinde, for vi vil jo gerne have, at alt andet er gennemskueligt, og det skal vores ordninger så også være.
Kim Andersen (V), 2005-10-13:
Der vil skulle udfærdiges en bekendtgørelse, som tager højde for en række ting, bl.a. regler for, hvilke typer af fyrværkeri der må sælges til forbrugerne, krav til detailhandelen om skiltning med de pågældende aldersgrænser for køb af fyrværkeri og krav om afstand til dyrehold ved affyring af fyrværkeri – for at nævne nogle.
Dennis Flydtkjær (DF), 2013-05-17:
Jeg er selvfølgelig ærgerlig over, at man ikke kan støtte forslaget, men jeg vil da takke for, at man godt kan se, at der er behov for nogle specielle kompetencer, når de her dyreværnssager skal vurderes, og at der er behov for, at der rykkes hurtigt ud osv.
Susanne Clemensen (CD), 1999-12-03:
Vi har i CD også lagt vægt på, at Undervisningsministeriet i samarbejde med Kommunernes Landsforening, Amtsrådsforeningen og De Samvirkende Invalideorganisationer sætter et kvalitetsudviklingsprogram i gang, der bl.a. skal medvirke til at styrke den pædagogisk-psykologiske rådgivning i kommunerne, og ikke mindst, at de her påtænkte ændringer skal evalueres, og at lovforslaget skal fremsættes til revision i Folketinget i folketingsåret 2005-06.
Carina Christensen (KF), 2011-01-13:
Vi er fra konservativ side stadig store fortalere for, at vi holder fast i AMVAB-metoden, og vi mener også – ligesom Venstres ordfører var inde på – at der fortsat skal sættes nogle kvantitative mål op for, hvor langt vi skal nå med indsatsen inden f.eks. år 2020.
Mette Thiesen (DF), 2025-11-19:
Jeg kan egentlig tilslutte mig det, der er blevet sagt fra både Danmarksdemokraternes og Liberal Alliances side, både fordi der i det her er elementer af en aftale, som vi er en del af, man også, fordi vi undrer os lidt over, at man netop begynder at lave det her med, at man i stedet for at gøre det på den måde, som vi gør det på i dag, hvor partierne bag SSA'en fastsætter de her, hvad skal man sige, parametre for, hvordan den udmøntes, så uddelegerer det mere til ministeren.
Marlene Harpsøe (DF), 2009-02-17:
Så vil jeg gerne spørge om, hvorfor man i Det Radikale Venstre mener, at det her ikke vil have en præventiv effekt, når hr. Morten Østergaard alligevel siger fra talerstolen, at de 15-årige ikke ønsker at blive dømt for kriminalitet, og derfor skubber de andre ud i kriminalitet.
Anne-Mette Winther Christiansen (V), 2012-04-17:
For Venstre er fremtidens ældrepleje et emne, der ligger os meget på sinde, og det skyldes ikke mindst, at vi er opmærksomme på, at vi jo i vores store iver efter at få hjulene til at løbe godt rundt i Danmark ikke må glemme, at der fortsat er persongrupper, der har behov for særlig hjælp og omsorg.
Morten Messerschmidt (DF), 2020-05-14:
Altså, det er ifølge Venstre i orden, at man, hvis man kommer udefra, søger asyl i Danmark og får afslag, men i den mellemliggende periode så har fået sig en faglært uddannelse, så skal kunne blive – det skal man efter det lovforslag, der her støttes – hvorimod man, hvis man kommer som asylant, får afslag og har arbejde, men bare ikke faglært arbejde, så skal ud?
Troels Lund Poulsen (V), 2007-01-25:
Men at prøve at give det billede, at folk er dybt utilfredse med den offentlige sektor og alt er i forfald, er dels at nedgøre de mange offentligt ansatte, der gør en kæmpe indsats hver eneste dag for at få det her samfund til at hænge sammen, dels desværre også et meget klart bud fra hr. Jens Peter Vernersen på, hvor uvidende man faktisk er om, hvordan tingene hænger sammen.
Theresa Scavenius (UFG), 2026-01-16:
Sidst vil jeg gerne nævne det her med kapitel 7, som jeg har spurgt ind til flere gange, og som jeg synes er meget problematisk, for jeg undrer mig virkelig over, at vi kan have en samlet opposition imod chatkontrol, hvor alle er meget opmærksomme på borgernes retssikkerhed, og her synes man så bare overvejende, at det er fint, at man giver mulighed for, at FE kan indrette et kontor i bunden af alle teleudbydere og trække al deres data.
Jeppe Kofod (S), 2003-04-09:
Men jeg har et spørgsmål, nemlig om det er tilfredsstillende for Venstre, at man kan lade en dansk statsborger sidde i et andet lands varetægt på ubestemt tid, uden at den person får de rettigheder, som man normalt tildeler folk i et nationalt og internationalt retssamfund.
Hans Kristian Skibby (DF), 2011-04-07:
Der noterede jeg mig, at SF både i 2010 og 2011 har været med til at støtte en politisk markering her i salen af, at man ved tvang ville bestemme, at kommunerne skulle servere økologiske grønsager i alle børnehaver, skoler, rådhuse, plejecentre osv.
Mai Mercado (KF), 2025-04-04:
Hvis ikke man er det, vil jeg da for alvor være bekymret som en del af den blå familie og som en del af at være borgerlig og konservativ, fordi vi jo risikerer, at der bliver en glidebane, hvor det starter med at bestemte ord bliver forbudt, så bliver bestemte ytringer forbudt, og så bliver det bestemte politiske holdninger eller måder, man formulerer det på, eller udtryk.
Tom Behnke (FRI), 1999-12-10:
Det er et skøn, som politiet foretager hver eneste dag, og som politiet er gode til at foretage, og hvis borgeren er uenig, så kan han gå til byretten eller landsretten og så få afgjort spørgsmålet dér, og så er det domstolen, der vurderer, om det nødvendige forsæt var til stede.
Nick Hækkerup (S), 2022-02-22:
At Danmark kan have en særordning for udlændinges køb af sommerhus på trods af EU-reglerne om fri bevægelighed, skyldes den såkaldte sommerhusprotokol, så udgangspunktet er altså i virkeligheden et andet sted, nemlig i den fri bevægelighed, altså at det kan ses som en begrænsning af den fri bevægelighed, hvis man ikke kan få mulighed for at købe sommerhus i et andet land.
Özlem Sara Cekic (SF), 2012-02-21:
Jeg vil gerne gentage det: Jeg synes, det er rigtig, rigtig vigtigt, at man går ind og kigger på alt det bureaukrati, der er, på velfærdsteknologi, civilsamfundet og nogle af de ting, som også ordføreren fra Enhedslisten sagde omkring bedre uddannelse.
Jonas Dahl (SF), 2009-12-09:
Dengang man havde en aftale, var Amtsrådsforeningens oplæg, at taksterne skulle sættes til 70 pct., man endte med en aftale om, at det skulle være 80 pct., hvorefter landets sundhedsminister sagde: Nej, vi skal op på 95 pct. Så forhandlingsoplægget fra Amtsrådsforeningen var 70 pct., man lavede en aftale om, at det skulle være 80 pct., og så kom landets daværende sundhedsminister, Lars Løkke Rasmussen, ind og fastsatte taksten til 95 pct.
Lars Løkke Rasmussen (V), 2004-05-26:
Så med den udsendelsesfrekvens, der er, er det altså sådan, at tre fjerdedele af gruppen årligt modtager et tilmeldingskort, og det må man da sige giver rige muligheder for at få taget stilling. Der har i den senere tid været debat om unges stillingtagen til organdonation.
Mike Legarth (KF), 2012-12-18:
Finansministeren taler om ansvarlighed, han taler om rimelighed, og der vil jeg spørge finansministeren om arveafgiften, som jo er en konservativ mærkesag: Er finansministeren ikke enig i, at det jo er penge, der er blevet beskattet én gang, og ville det ikke være fuldstændig rimeligt, at en fjernelse af arveafgiften var med i det her finanslovforslag?
Hanne Andersen (S), 1997-11-07:
Når fru Ester Larsen siger, at rettroende socialdemokratiske kommuner naturligvis ikke vil yde denne service, underforstået de tager sig ikke rigtigt af deres borgere, de har ikke omsorg for de svage og de syge, mener jeg, at fru Ester Larsen er langt ude i at tolke, hvad andre mener.
Jan Petersen (S), 1998-06-25:
I min begrebsverden er Venstrefolk nogle, der dyrker jorden, men med det indlæg, vi hørte her, må man være gået over til noget andet: Nu dyrker man myter. Blandt mange har jeg tænkt mig at beskæftige mig med to, og den ene er, at der skulle være en sammenhæng mellem pinsepakken og Færøaftalen.
Katrine Robsøe (RV), 2023-04-18:
Det er jo nogle gange bare også en politisk afvejning, hvor den balance ligger, i forhold til hvor mange år vi skal have den her periode på for at have fleksibiliteten i vores arbejdsmarked og sikkerheden og trygheden for vores lønmodtagere, men også rent faktisk have incitamentet til at finde et arbejde af økonomiske årsager.
Rikke Hvilshøj (V), 2006-03-21:
Og ja, derfor har vi en integrationskontrakt, hvor vi på den ene side siger til den enkelte person: Vi forventer, at du gør en indsats for at integrere dig i det danske samfund; vi forventer af dig, at du lærer det danske sprog, det er meget vigtigt at kunne for at kunne fungere i Danmark; vi forventer af dig, at du gør en indsats for, at du hurtigst muligt kan blive selvforsørgende.
Tom Behnke (KF), 2011-05-31:
Altså, hver gang vi spørger, hvad Socialdemokratiet mener og vil, er svaret: Spørg ikke mig, spørg vælgerne. Det bliver jo en noget underholdende valgkamp at skulle ud i, hvor man deler brochurer ud fra kandidaterne, hvor der er et billede på forsiden, og indeni er der en blank pjece bortset fra de fire ord: Hvad synes du selv?
Ove Hygum (S), 1998-06-17:
Afslutningsvis vil jeg gerne kvittere for de mange indlæg, hvor der til trods for større eller mindre skuffelse over dele af redegørelsens indhold er givet udtryk for, at der tilsyneladende er et stort antal partier, som er villige til at gå i en dialog med regeringen på de mange områder, hvor vi har beskrevet, at der skal ske forandringer i forbindelse med, at vi udmønter de mange tanker, der er indeholdt i redegørelsen.
Lars-Emil Johansen (SIU), 2002-02-01:
Tværtimod finder jeg, at grønlandske virksomheders eventuelle medejerskab af Grønlands nationale flyselskab dels vil være mere i overensstemmelse med tidsånden, dels vil medføre en mere smidig trafikafvikling i overensstemmelse med de eksisterende behov for en effektiv og prisrigtig afvikling af flytrafikken i, til og fra Grønland.
Morten Østergaard (RV), 2009-03-27:
Lad mig bare nævne et enkelt eksempel, når vi nu er i gang med spørgsmålet om ny teknologi: Det synes at være uhensigtsmæssigt, når borgerne selv har ulejlighed med at taste deres anmeldelse af diverse tyverier ind på internettet, at der så skal sidde politifolk eller administrativt ansatte i den anden ende og taste det ind i politiets sagsbehandlingssystemer.
Martin Lidegaard (RV), 2024-01-16:
Min tid her nu vil jeg bruge til at komme ilende med lidt grøn førstehjælp til hr. Troels Lund Poulsen, hvilket måske kunne være svar på både det, som fru Pia Olsen Dyhr og hr. Søren Pape Poulsen var inde på, nemlig hvordan vi kan komme i mål med de 2025-mål på den rigtige måde, i forhold til hvad loven foreskriver, og hvordan vi i det hele taget kan gøre det mere attraktivt lokalt.